LAZDIJŲ RAJONO SAVIVALDYBĖS TARYBA

SPRENDIMAS

DĖL TRIUKŠMO PREVENCIJOS LAZDIJŲ RAJONO SAVIVALDYBĖS

VIEŠOSIOSE VIETOSE TAISYKLIŲ PATVIRTINIMO

2017 m. kovo 31 d. Nr. 5TS-827

Lazdijai

Vadovaudamasi Lietuvos Respublikos vietos savivaldos įstatymo 16 straipsnio 2 dalies 35 punktu, 18 straipsnio 1 dalimi, Lietuvos Respublikos triukšmo valdymo įstatymo 13 straipsnio 1 dalies 2 punktu, Lietuvos higienos norma HN 33:2011 „Triukšmo ribiniai dydžiai gyvenamuosiuose ir visuomeninės paskirties pastatuose bei jų aplinkoje“, patvirtinta Lietuvos Respublikos sveikatos apsaugos ministro 2011 m. birželio 13 d. įsakymu Nr. V-604 „Dėl Lietuvos higienos normos HN 33:2011 „Triukšmo ribiniai dydžiai gyvenamuosiuose ir visuomeninės paskirties pastatuose bei jų aplinkoje“ patvirtinimo“, Lazdijų rajono savivaldybės taryba nusprendžia:

1. Patvirtinti Triukšmo prevencijos Lazdijų rajono savivaldybės viešosiose vietose taisykles (pridedama).

2. Pripažinti netekusiu galios Lazdijų rajono savivaldybės tarybos 2006 m. kovo 28 d. sprendimą Nr. 5TS-1169 „Dėl Triukšmo prevencijos Lazdijų rajono savivaldybės viešosiose vietose taisyklių patvirtinimo“.

Savivaldybės meras Artūras Margelis

PATVIRTINTA

Lazdijų rajono savivaldybės tarybos

2017 m. kovo 31 d.

sprendimu Nr. 5TS-827

TRIUKŠMO PREVENCIJOS LAZDIJŲ RAJONO SAVIVALDYBĖS VIEŠOSIOSE VIETOSE TAISYKLĖS

I. BENDROSIOS NUOSTATOS

1. Triukšmo prevencijos Lazdijų rajono savivaldybės viešosiose vietose taisyklės (toliau – Taisyklės) parengtos vadovaujantis Lietuvos Respublikos triukšmo valdymo įstatymu, Lietuvos Respublikos sveikatos apsaugos ministro 2011 m. birželio 13 d. įsakymu Nr. V-604 patvirtinta Lietuvos higienos norma HN 33:2011 „Triukšmo ribiniai dydžiai gyvenamuosiuose ir visuomeninės paskirties pastatuose bei jų aplinkoje“ ir Lietuvos Respublikos administracinių nusižengimų kodekso nuostatomis.

2. Taisyklių tikslas – reglamentuoti veiklos, kurią vykdant skleidžiamas triukšmas, valdymą, siekiant apsaugoti žmonių sveikatą bei aplinką nuo neigiamo triukšmo poveikio ir užtikrinti žmonių gyvenimo kokybę.

3. Taisyklės netaikomos paties asmens keliamo ir jį veikiančio triukšmo atvejais, esant triukšmui darbo vietose ir transporto priemonių viduje, taip pat triukšmo dėl karinių veiksmų karinėse teritorijose atvejais.

4. Šių Taisyklių Lazdijų rajono savivaldybėje privalo laikytis visi fiziniai ir juridiniai asmenys.

II. PAGRINDINĖS SĄVOKOS

5. Taisyklėse vartojamos sąvokos atitinka Lietuvos Respublikos triukšmo valdymo įstatyme ir kituose triukšmą reglamentuojančiuose teisės aktuose vartojamas sąvokas.

6. Kitos Taisyklėse vartojamos sąvokos:

6.1. gyvenamoji teritorija – teritorija, kuri pagal teritorijų planavimo dokumentuose ar žemės valdos projektuose nustatytą žemės naudojimo būdą laikoma vienbučių ir dvibučių gyvenamųjų pastatų teritorija arba daugiabučių gyvenamųjų pastatų ir bendrabučių teritorija;

6.2. transporto priemonės – motorinės transporto priemonės, traktoriai, savaeigės mašinos;

6.3. triukšmingos transporto priemonės ir mechanizmai – motoriniai pjūklai, žoliapjovės, traktoriai, savaeigės mašinos ir kita technika, kuria atliekami ūkio darbai, techniškai netvarkingos ar techninių reikalavimų neatitinkančios transporto priemonės;

6.4. renginys – organizuotas viešas žmonių susibūrimas, veiksmas - koncertas, spektaklis, šventė, mugė, akcija, varžybos ir kt., kurio forma nepriskiriama susirinkimo sąvokai (mitingas, piketas, demonstracija, pilietinė akcija ir kt.);

6.5. gyvenamoji aplinka – nuolatinis bei laikinasis būstas, gyvenamųjų namų bendro naudojimo ir viešosios paskirties patalpos, gyvenamosios bei rekreacinės teritorijos;

6.6. viešosios rimties trikdymas – šauksmai, švilpimas, garsus dainavimas arba grojimas muzikos instrumentais ir kitokiais garsiniais aparatais, pastatų durų, transporto priemonių durelių

trankymas, šunų lodymas, netvarkingos signalizacijos veikimas, transporto priemonių triukšmingas veikimas, jei tai trikdo viešąją rimtį;

7. Pagal savo kilmę triukšmas yra:

7.1. gamybinis-komercinis – įmonių (asmenų) ūkinėje, gamybinėje ar komercinėje veikloje naudojamų mechanizmų, technologinių įrenginių, pastatų inžinerinių sistemų ir jų įrenginių (ventiliacijos, kondicionavimo įrenginių, šilumos punktų, transformatorinių ir kitų) keliamas

triukšmas bei triukšmas, atsirandantis iš aptarnavimo veiklos (prekių pakrovimo ir iškrovimo darbai ir panašiai), išskyrus laisvalaikio veiklos triukšmą;

7.2. transporto – kelių, geležinkelių ir oro transporto keliamas triukšmas. Šiai grupei nepriskiriamas aptarnaujančio transporto (prekes pervežančio, atliekas išvežančio) keliamas triukšmas;

7.3. statybų – statybų metu keliamas triukšmas nepriklausomai nuo to, kas jį sukelia (mechanizmai, statybų darbai ar statybas aptarnaujantis transportas ar panašiai);

7.4. laisvalaikio – renginių, eisenų, ceremonijų bei kitos laisvalaikio veiklos (kavinių, barų, restoranų, klubų, viešbučių, kaimo turizmo sodybose, bei pirčių patalpose, skirtuose nuomai ir kt.) keliamas triukšmas: lankytojų šūkavimas, švilpimas, dainavimas, grojimas muzikiniais instrumentais ar kitais garsiniais aparatais ir panašiai;

7.5. buitinis – gyvenamosiose patalpose keliamas triukšmas, sklindantis į kaimynines teritorijas ir (ar) būstus, ir (ar) viešąsias vietas.

III. TRIUKŠMO PREVENCIJOS PRIEMONIŲ ĮGYVENDINIMAS

8. Triukšmo šaltinių valdytojai privalo laikytis teisės aktuose nustatytų triukšmo ribinių dydžių ir užtikrinti, kad jų keliamo triukšmo lygis neviršytų vietovei, kurioje naudojami triukšmo šaltiniai, nustatytų triukšmo ribinių dydžių.

9. Triukšmo šaltinių valdytojai privalo savo veikloje, kurios metu keliams triukšmas, pasirinkti tokį būdą, technologijas, įrangą ar prietaisus, kad nebūtų viršyti triukšmo ribiniai dydžiai.

10. Triukšmo šaltinių valdytojai privalo naudoti technologinę įrangą ir triukšmo šaltinius pagal technines ir kitokias sąlygas, jeigu jas nustatė kompetentingos valstybės arba savivaldybės institucijos ir įstaigos, suderinusios su sąlygas patvirtinusiomis valstybės institucijomis.

11. Triukšmo šaltinių valdytojai privalo Lietuvos Respublikos įstatymų ir kitų teisės aktų nustatyta tvarka informuoti kompetentingas valstybės institucijas ir visuomenę apie triukšmo lygius ir priemones, kurių imtasi triukšmui mažinti.

12. Kontroliuojantiems pareigūnams motyvuotai pareikalavus, triukšmo šaltinio valdytojai privalo patikslinti ir keisti triukšmo šaltinio naudojimo trukmę ir konkretų šių šaltinių veiklos pradžios ir pabaigos laiką.

13. Triukšmo šaltinių valdytojai, savo veikloje planuojantys naudoti stacionarius triukšmo šaltinius, privalo Lietuvos Respublikos įstatymų ir kitų teisės aktų nustatyta tvarka atlikti triukšmo poveikio visuomenės sveikatai ir aplinkai vertinimą.

14. Nuo 22.00 val. iki 7.00 val. draudžiama vykdyti prekių pristatymo ir krovos darbus gyvenamosiose teritorijose, jei prekybos (krovos) vietos yra įsikūrusios arčiau nei 200 m nuo gyvenamųjų namų.

15. Daugiabučiuose ar šalia gyvenamųjų namų įsikūrusios įmonės, parduotuvės, barai, kavinės ir kitos įstaigos, kurių veikloje naudojami triukšmo šaltiniai sukelia aplinkinių gyvenamųjų patalpų

gyventojų nepasitenkinimą, kontroliuojančių pareigūnų reikalavimu privalo tikslinti ir keisti triukšmo šaltinio naudojimo trukmę ir laiką.

16. Garsinės informacijos ir įvairios paskirties apsauginės signalizacijos (pastatų, automobilių ir kt.) savininkai privalo užtikrinti, kad jų įranga būtų tvarkinga, netrikdytų viešosios tvarkos.

17. Transporto priemonių valdytojai privalo užtikrinti, kad jų valdomos transporto priemonės neviršytų teisės aktuose nustatyto garso lygio.

18. Triukšmo šaltinių valdytojai, planuojantys statybos, remonto, montavimo darbus gyvenamosiose vietovėse, privalo ne vėliau kaip prieš 7 kalendorines dienas iki šių darbų pradžios pateikti raštu Lazdijų rajono savivaldybės administracijos direktoriui informaciją apie triukšmo šaltinių naudojimo vietą, planuojamą triukšmo lygį ir jo trukmę per parą, triukšmo mažinimo priemones.

19. Lazdijų rajono savivaldybės viešosiose vietose organizuojamuose muzikiniuose, informaciniuose, reklaminiuose ir kituose renginiuose triukšmo šaltiniai gali būti naudojami nuo 10.00 val. iki 22.00 val.

20. Lazdijų rajono savivaldybės viešosiose vietose organizuojamų masinių muzikinių, informacinių, reklaminių ir kitų renginių organizatoriai, kurie nori renginį viešojoje vietoje vesti ilgiau, vadovaujasi savivaldybės tarybos patvirtintomis Renginių organizavimo Lazdijų rajono savivaldybės viešosiose vietose taisyklėmis.

21. Atvirose patalpose ir teritorijose įrengti žaidimų, cirko ir kiti atrakcionai gali veikti dienos ir vakaro metu. Naktį jie gali veikti tik tuo atveju, jei nėra grojama muzika, naudojamų žaidimų, cirko ir kitų atrakcionų įrenginiai nekelia triukšmo.

22. Naudoti fejerverkus ir (ar) civilines pirotechnikos priemones galima nuo 10 iki 22 val., išskyrus valstybinių švenčių dienomis bei gruodžio 31 d. ir sausio 1 d., taip pat per renginius, kuriems išduotas Lazdijų rajono savivaldybės administracijos leidimas.

23. Daugiabučių namų savininkų bendrijoms, namus administruojančioms įmonėms rekomenduojama namo vidaus tvarkos ir žemės sklypo priežiūros taisyklėse nustatyti triukšmo prevencijos reikalavimus. Jie privalomi visiems daugiabučių namų patalpų savininkams.

24. Gyvenamosiose teritorijose triukšmingas transporto priemones ir mechanizmus leidžiama naudoti:

24.1. darbo dienomis nuo 7.00 val. iki 22.00 val.;

24.2. šeštadieniais nuo 8.00 iki 22.00 val.;

24.3. sekmadieniais ir švenčių dienomis nuo 10.00 iki 20.00 val.

Šiame punkte nustatyti draudimai netaikomi avarijų likvidavimo atvejais.

IV. TRIUKŠMO PREVENCIJA TYLIOSIOSE VIEŠOSIOSE ZONOSE

25. Lazdijų rajono savivaldybės patvirtintose tyliosiose viešosiose zonose nustačius triukšmo šaltinių keliamą pavojų žmonių sveikatai, aplink viešųjų zonų triukšmo šaltinį 50 m atstumu Lazdijų rajono savivaldybės tarybos sprendimu gali būti nustatytas žemesnis leidžiamas triukšmo lygis.

26. Lazdijų rajono savivaldybės tarybos nustatytose tyliosiose zonose draudžiama:

26.1. naudoti rankinius prietaisus, keliančius triukšmą, neturint Lazdijų rajono savivaldybės administracijos leidimo;

26.2. naudoti transporto priemones, įvairių veiklų įrenginius ir kitą techniką, kuri sukelia didesnį nei 50 decibelų lygio triukšmą, išskyrus tuos atvejus, kai transporto priemonės ir mechanizmai naudojami avarijoms likviduoti, su seniūnija suderintu laiku teritorijai tvarkyti, valyti, atliekoms išvežti ;

26.3. vykdyti ūkinę veiklą, kuri kelia didesnį nei 50 decibelų lygio ekvivalentinį triukšmo lygį, naudoti triukšmą keliančius rankinius, mechaninius (motorinius) prietaisus neturint Lazdijų rajono savivaldybės administracijos leidimo;

26.4. organizuoti masinius sporto, pramogų renginius neturint Lazdijų rajono savivaldybės administracijos leidimo;

26.5. skleisti garsinę informaciją ar reklamą, neturint Lazdijų rajono savivaldybės administracijos leidimo;

26.6. užsiimti ūkine ir gamybine veikla, kuri neigiamai veiktų žmonių sveikatą, darbą, poilsį ar pažeistų tyliosios zonos akustinio komforto kokybę.

27. Mokyklose, neatsižvelgiant į jų steigėją, turi būti įrengtos poilsio nuo triukšmo patalpos.

V. TAISYKLIŲ KONTROLĖ

28. Taisyklių vykdymą kontroliuoja Lazdijų rajono savivaldybės administracijos direktorius, jo įgalioti asmenys, seniūnijų seniūnai, Alytaus visuomenės sveikatos centro Lazdijų skyriaus specialistai, Alytaus apskrities vyriausiojo policijos komisariato Lazdijų vyriausiojo policijos komisariato pareigūnai.

29. Lazdijų rajono savivaldybės administracija, gavusi rašytinę ar žodinę informaciją apie laisvalaikio leidimo įstaigų, įmonių (kavinių, barų, restoranų, klubų viešbučių, kaimo turizmo sodybų ir kt.) keliamą triukšmą:

29.1. organizuoja keliamo triukšmo instrumentinius matavimus, kuriuos atlieka Alytaus visuomenės sveikatos centro Lazdijų skyrius arba kitos kompetentingos įstaigos pagal Lietuvos higienos normą HN 33:2011;

29.2. reikalauja, kad fiziniai ir juridiniai asmenys taikytų triukšmo prevencijos mažinimo priemones, tikslintų ir keistų triukšmo šaltinių naudojimo trukmę, konkretų šių šaltinių veiklos pradžios ir pabaigos laiką, nustato reikalavimų įvykdymo terminus.

VI. ATSAKOMYBĖ

30. Triukšmo šaltinių valdytojai turi būti susipažinę su Lietuvos Respublikos teisės aktais, reglamentuojančiais triukšmą, bei šiomis taisyklėmis.

31. Triukšmo šaltinių valdytojai privalo laikytis nustatytų triukšmo ribinių dydžių ir užtikrinti, kad naudojamų įrenginių, inžinerinių statinių ir sistemų, vykdomos ūkinės veiklos ir jos lemiamo triukšmo lygis neviršytų vietovei, kurioje naudojami triukšmo šaltiniai, nustatytų triukšmo ribinių dydžių.

32. Triukšmo šaltinių valdytojai, pažeidę įstatymų, kitų teisės aktų, reglamentuojančių triukšmo valdymą, ir šių taisyklių reikalavimus bei padarę administracinės teisės pažeidimus, atsako įstatymų nustatyta tvarka.

33. Triukšmo šaltinio valdytojas, padaręs žalos žmonių sveikatai, turtui, aplinkai, privalo ją atlyginti teisės aktais nustatyta tvarka.

VII. BAIGIAMOSIOS NUOSTATOS

34. Šios Taisyklės gali būti keičiamos, pildomos ir panaikinamos Lazdijų rajono savivaldybės tarybos sprendimu.

___________________________